《送南大司成张玉阳加太常领北雍 其二》
明代·王弘诲

清朝师席重成均，圣主临雍召讲臣。三老鸠筇分御席，诸生虎幄侍文茵。

经纶遇主陈车马，冠带圜桥领搢绅。问讯旧游函丈地，向来糠秕愧先尘。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。